ताप्लेजुङमा बाढीपहिरोका कारण १३ घरमा पूर्ण क्षति
बाढीपहिरोका कारण ताप्लेजुङमा मङ्गलबारसम्म १३ घर पूर्णरुपमा क्षति पुगेको छ । गत बिहीबारदेखि सुरु भएको वर्षासँगै गएको बाढीपहिरोले जिल्लाका विभिन्न क्षेत्रमा दर्जन बढी घर बगाएको हो ।
चन्द्र पन्दाकताप्लेजुङ, असार ६ गते । बाढीपहिरोका कारण ताप्लेजुङमा मङ्गलबारसम्म १३ घर पूर्णरुपमा क्षति पुगेको छ । गत बिहीबारदेखि सुरु भएको वर्षासँगै गएको बाढीपहिरोले जिल्लाका विभिन्न क्षेत्रमा दर्जन बढी घर बगाएको हो ।जिल्ला विपद् व्यवस्थापन समितिले मङ्गलबार सार्वजनिक गरेको तथ्याङ्कअनुसार हालसम्म बाढी पहिरोका कारण ताप्लेजुङमा १३ घर पूर्णरुपमा क्षतिग्रस्त भएका छन् । सबैभन्दा बढी सिदिङ्वा गाउँपालिकामा बाढीपहिरोले क्षति गरेको समितिका अध्यक्ष एवम् प्रमुख जिल्ला अधिकारी गोमादेवी चेम्जोङले जानकारी दिनुभयो ।प्रजिअ चेम्जोङका अनुसार सिदिङ्वा गाउँपालिका –३ आङ्खोपमा चार घर, वडा ६ मेहेले र वडा ७ सुरुम्खिममा दुई–दुई वटा घर बाढीपहिरोले क्षतिग्रस्त बनाएको छ । यस्तै, सिरिजङ्घा गाउँपालिका –७ खेबाङमा दुई, वडा ८ याम्फुदिनमा एक घर क्षतिग्रस्त भएका छन् । यसैगरी, मैवाखोला गाउँपालिका –३ र वडा ४ साँघुमा एक–एक घर बाढीपहिरोले पूर्णरुपमा क्षति पुगेको विपद् व्यवस्थापन समितिले जनाएको छ ।त्यस्तै, बाढीपहिरोमा परी हालसम्म तीन जनाको मृत्यु भएको छ भने तीन जना बेपत्ता भएको छन् । साथै अन्य तीन जना घाइते भएको समितिले जनाएको छ । बाढीपहिरोमा परी मृत्यु हुने र बेपत्ता हुने सबै सिदिङ्वा गाउँपालिका–६ मेहेलेका रहेका छन् ।मृत्यु हुनेमा मेहेलेका गणेश तामाङ, केशरबहादुर राई र सुरेश राई हुनुहुन्छ । त्यस्तै, एकै परिवारका तीन जना भगीमाया बुडाक्षेत्री, सन्ध्या बुडाक्षेत्री र प्रज्ज्वल बुडाक्षेत्री बेपत्ता हुनुहुन्छ ।बाढीपहिरोमा परी घाइते हुनेमा भने सिदिङ्वा गाउँपालिका–६ मेहेलेका राजकुमार राई, मैवाखोला गाउँपालिकामा माङ्माया खोला लघु जलविद्युत आयोजनामा कार्यरत कर्मचारी भीमबहादुर तामाङ रहनुभएको छ । अर्का घाइते बिर्खबहादुर लिम्बु रहनुभएको छ । उहाँको स्थानीय स्वास्थ्य संस्थामा मेहेलेका घाइते राईको विराटनगरमा उपचार भइरहेको पनि जिल्ला विपद् व्यवस्थापन समितिले जनाएको छ । ताप्लेजुङमा अहिले पनि वर्षाको क्रम जारी रहेको छ ।